Lik sveika!
Lik sveika, tėviškė žalia! –
Klajūno kelias ilgas.
Man tavo ašarų dalia
Akyse tebežvilga.

Už okeano, už plataus –
Pamiršiu gal tave –
Vai, nežinau, vai, nežinau.

  O mano Lietuva!
Kaip pamotė – su akmeniu.
Kaip motina – su ašarom.
  Tu mano!
Su balto smėlio pajūriu,
Kur vasaros, kaip pasakos.
    Tu mano!
Su tais beržais pakelėmis,
Liūdnais draugais artojo.
Su savo skausmo dainomis,
Kurias man kraujas groja.
Su rūtomis, rugių laukais,
Su vieškeliais ir kryžiais.
Su vargo žmonėmis pilkais,
palinkusiais po kryžium.

Tu mano! Ir išplėšt tave,
Nebent kartu su širdžia –
O, liūdnas krašte, nežinau, 
Ar aš tave pamiršiu!

Nėris Salomėja
Eilėraščiai